X'inhi l-gwida strateġika għall-implimentazzjoni tal-Faċilità għall-Irkupru u r-Reżiljenza kif stabbilit fl-Istrateġija Annwali għat-Tkabbir Sostenibbli? L-Istrateġija Annwali għat-Tkabbir Sostenibbli tal-2021 tniedi ċ-ċiklu li jmiss tas-Semestru Ewropew u tistabbilixxi gwida strateġika għall-implimentazzjoni tal-Faċilità għall-Irkupru u r-Reżiljenza. Din tikkonferma l-għan tal-UE li ssegwi strateġija ġdida ta' tkabbir ibbażata fuq il-Patt Ekoloġiku Ewropew u fuq il-kunċett ta' sostenibbiltà kompetittiva. L-erba' dimensjonijiet tas-sostenibbiltà kompetittiva, jiġifieri s-sostenibbiltà ambjentali, il-produttività, il-ġustizzja u l-istabbiltà makroekonomika identifikati fl-iSATS tas-sena l-oħra għandhom jibqgħu l-prinċipji gwida għall-implimentazzjoni tal-Faċilità. Il-Faċilità hija pilastru ċentrali tan-NextGenerationEU. Il-Kummissjoni pproponiet lin-NextGenerationEU bħala strument ta' rkupru temporanju ta' emerġenza biex jgħin fit-tiswija tal-ħsara ekonomika u soċjali immedjata kkawżata mill-pandemija tal-coronavirus, jappoġġa l-irkupru ekonomiku u jibni futur aħjar għall-ġenerazzjoni li jmiss. Flimkien mal-baġit fit-tul li jmiss tal-UE għall-2021–2027, dan iġib l-appoġġ finanzjarju totali mgħoddi permezz tal-baġit tal-UE għal aktar minn EUR 1.8 triljun. Il-Kunsill Ewropew qabel dwar pakkett ta' EUR 672.5 biljun f'self u appoġġ finanzjarju (għotjiet) mhux ripagabbli biex jappoġġa l-implimentazzjoni ta' investimenti u riformi. Dan se jgħin lill-Istati Membri jindirizzaw l-isfidi preeżistenti identifikati fil-kuntest tas-Semestru Ewropew u jiksbu l-objettivi ta' politika tal-UE, speċjalment it-tranżizzjonijiet ekoloġiċi u diġitali, li huma kruċjali għall-bini ta' futur għani u sostenibbli. Il-Kummissjoni qed taħdem ħafna mal-Parlament Ewropew u mal-Kunsill biex tiffinalizza d-disinn tal-Faċilità u tiżgura d-dħul fis-seħħ rapidu tagħha biex tgħin l-irkupru ekonomiku. Il-Faċilità għall-Irkupru u r-Reżiljenza kif se tiġi integrata fis-Semestru Ewropew? Is-Semestru Ewropew u l-Faċilità għall-Irkupru u r-Reżiljenza huma intrinsikament marbuta. Il-valutazzjoni tal-pjanijiet għall-irkupru u r-reżiljenza se tiġi vverifikata mar-rakkomandazzjonijiet speċifiċi għall-pajjiż. Minħabba li l-iskadenzi fis-Semestru Ewropew u l-Faċilità se jikkoinċidu, jeħtieġ li s-Semestru jiġi adattat b'mod temporanju. L-Istati Membri se jiġu mħeġġa jippreżentaw il-Programm Nazzjonali ta' Riforma tagħhom u l-pjanijiet għall-irkupru u r-reżiljenza tagħhom f'dokument integrat uniku. Dan id-dokument se jipprovdi ħarsa ġenerali lejn ir-riformi u l-investimenti li l-Istat Membru se jwettaq fis-snin li ġejjin, f'konformità mal-objettivi tal-Faċilità. Għall-Istati Membri li jissottomettu l-pjanijiet fl-2021, il-Kummissjoni se takkumpanja l-proposti għad-deċiżjonijiet ta' implimentazzjoni tal-Kunsill b'dokumenti analitiċi li jivvalutaw is-sustanza tal-pjanijiet għall-irkupru u r-reżiljenza. Dawn id-dokumenti se jissostitwixxu r-rapporti tal-pajjiżi tas-Semestru Ewropew fl-2021. Minħabba n-natura tal-politika komprensiva u li tħares' il quddiem tal-pjanijiet għall-irkupru u r-reżiljenza, mhux se jkun hemm bżonn li l-Kummissjoni tipproponi rakkomandazzjonijiet speċifiċi għall-pajjiż fl-2021 għal dawk l-Istati Membri li jkunu ppreżentaw pjanijiet. Madankollu, il-Kummissjoni se tipproponi rakkomandazzjonijiet dwar is-sitwazzjoni baġitarja tal-Istati Membri fl-2021 kif previst skont il-Patt ta' Stabbiltà u Tkabbir. Kemm se jiġi pprovdut finanzjament taħt il-Faċilità għall-Irkupru u r-Reżiljenza? Il-Faċilità għall-Irkupru u r-Reżiljenza se tipprovdi total ta' EUR 672.5 biljun biex tappoġġa l-investiment u r-riformi. Għotjiet b'valur totali ta' EUR 312.5 biljun se jiġu pprovduti lill-Istati Membri taħt il-Faċilità u t-EUR 360 biljun li jifdal se jiġu pprovduti f'self. Il-finanzjament taħt il-Faċilità se jkun disponibbli f'konformità mal-kostijiet stmati tar-riformi u l-investimenti proposti li jinsabu fil-pjanijiet għall-irkupru u r-reżiljenza li għandhom jiġu ppreżentati mill-Istati Membri. Il-kost stmat għandu jkun konformi mal-impatt mistenni tar-riformi u l-investimenti. L-għotjiet kif se jiġu allokati skont l-Istat Membru? Koeffiċjent tal-allokazzjoni se jiffissa ammont massimu possibbli għall-komponent tal-għotja tal-Faċilità għall-Irkupru u r-Reżiljenza għal kull Stat Membru. Għal 70 % tat-total ta' EUR 312.5 biljun disponibbli f'għotjiet, il-koeffiċjent ta' allokazzjoni se jqis il-popolazzjoni tal-Istat Membru, l-invers tal-PDG per capita tiegħu, u r-rata medja tal-qgħad tiegħu matul l-aħħar 5 snin (2015–2019), dejjem meta mqabbla mal-medja tal-UE. Għat-30 % li jifdal, il-formula se tissostitwixxi l-indikatur tar-rata tal-qgħad tal-2015–2019 bit-telf osservat fil-PDG reali matul l-2020 u t-telf kumulattiv osservat fil-PDG reali matul il-perjodu 2020–2021. L-Istati Membri jistgħu wkoll jitolbu self taħt il-Faċilità. Il-volum massimu ta' self għal kull Stat Membru mhux se jaqbeż l-6.8 % tal-Introjtu Nazzjonali Gross tiegħu. Madankollu, se jkun possibbli li jkun hemm żieda f'ċirkostanzi eċċezzjonali soġġett għar-riżorsi disponibbli. X'inhuma l-Pjanijiet tal-Faċilità għall-Irkupru u r-Reżiljenza? L-Istati Membri jistgħu jħejju pjanijiet għall-irkupru u r-reżiljenza li jistabbilixxu pakkett koerenti ta' riformi u proġetti ta' investiment pubbliku li għandhom jiġu implimentati sal-2026 sabiex jiġu appoġġati mill-Faċilità għall-Irkupru u r-Reżiljenza. Il-pjanijiet għandhom juru kif l-investimenti u r-riformi jindirizzaw b'mod effettiv l-isfidi identifikati fil-kuntest tas-Semestru Ewropew, b'mod partikolari r-rakkomandazzjonijiet speċifiċi għall-pajjiż adottati mill-Kunsill. Il-pjanijiet għandhom jinkludu wkoll miżuri mmirati biex jindirizzaw l-isfidi li jiffaċċjaw l-Istati Membri fir-rigward tat-tranżizzjonijiet ekoloġiċi u diġitali tagħhom. Meta għandhom l-Istati Membri jippreżentaw il-pjanijiet tagħhom għall-irkupru u r-reżiljenza? L-Istati Membri jistgħu jissottomettu formalment il-pjanijiet tagħhom għall-irkupru u r-reżiljenza għall-valutazzjoni mill-mument li l-Faċilità tkun legalment fis-seħħ. Il-Kummissjoni qed tistenna li l-leġiżlazzjoni tidħol fis-seħħ fl-1 ta' Jannar 2021. L-iskadenza għall-preżentazzjoni tal-pjanijiet hija t-30 ta' April 2021. Madankollu, il-Kummissjoni tħeġġeġ lill-Istati Membri biex jissottomettu l-abbozz preliminari tal-pjanijiet tagħhom mill-15 ta' Ottubru 2020. L-Istati Membri jistgħu jiffinalizzaw il-pjanijiet tagħhom wara l-preżentazzjoni inizjali tal-abbozzi lill-Kummissjoni. Il-Kummissjoni diġà hija disponibbli fil-livelli kollha biex tinvolvi ruħha mal-Istati Membri fit-tħejjija tal-pjanijiet tagħhom. X'gwida teknika pprovdiet il-Kummissjoni lill-Istati Membri biex tgħin fit-tħejjija tal-Pjanijiet nazzjonali tagħhom għall-Irkupru u r-Reżiljenza? Il-Kummissjoni ppreżentat gwida addizzjonali u mudell biex tgħin lill-Istati Membri jħejju u jippreżentaw il-pjanijiet tagħhom għall-irkupru u r-reżiljenza b'mod koerenti. Il-pjanijiet għall-irkupru u r-reżiljenza jridu jirriflettu sforz sostantiv ta' riforma u investiment; iż-żewġ aspetti għalhekk għandhom ikunu koerenti u jindirizzaw b'mod adegwat l-isfidi fl-Istat Membru individwali u l-prijoritajiet ta' politika tal-UE msemmija qabel. Din il-gwida tipprovdi li sommarju eżekuttiv għandu jiddeskrivi n-narrattiva ewlenija tal-pjan, li tippermetti lill-Parlament Ewropew, lill-Istati Membri l-oħra, lill-Kummissjoni u lill-pubbliku inġenerali biex ikollhom stampa ġenerali ta' x'se jikseb il-pjan għall-irkupru u r-reżiljenza. Tagħti wkoll spjegazzjoni dettaljata ta' dak li l-Istati Membri huma mistennija jipprovdu meta jissottomettu l-pjan u tissuġġerixxi mudell biex isir dan. Il-Kummissjoni kif se tivvaluta l-pjanijiet għall-irkupru u r-reżiljenza? Il-Kummissjoni se tivvaluta l-pjanijiet għall-irkupru u r-reżiljenza abbażi ta' kriterji trasparenti. B'mod partikolari, il-valutazzjoni tal-Kummissjoni se tikkunsidra jekk l-investimenti u r-riformi stabbiliti fil-pjanijiet: Il-valutazzjoni tal-Kummissjoni tal-pjanijiet se tiġi approvata mill-Kunsill permezz ta' deċiżjoni ta' implimentazzjoni wara proposta mill-Kummissjoni. X'se jitqies bħala “investiment” jew “riforma” għall-fini tal-Faċilità għall-Irkupru u r-Reżiljenza? Il-Faċilità għall-Irkupru u r-Reżiljenza se tappoġġa l-investimenti u r-riformi li se jkollhom impatt pożittiv u dejjiemi fuq l-ekonomija u s-soċjetà. Jenħtieġ li l-miżuri jindirizzaw l-isfidi identifikati fil-kuntest tas-Semestru Ewropew, jiffaċilitaw it-tranżizzjonijiet ekoloġiċi u diġitali u jsaħħu l-potenzjal tat-tkabbir, il-ħolqien tal-impjiegi u r-reżiljenza ekonomika u soċjali tal-Istat Membru. Il-Faċilità hija konsistenti ma' kunċett wiesa' ta' investiment bħala formazzjoni ta' kapital f'oqsma bħall-kapital fiss, il-kapital uman u l-kapital naturali. Il-kapital fiss huwa relatat ma' investimenti pereżempju fl-infrastruttura, fil-bini, iżda wkoll f'xi elementi intanġibbli bħar-riċerka u l-iżvilupp, il-privattivi jew is-softwer. Il-kapital uman huwa akkumulat permezz ta' nfiq fuq is-saħħa, il-protezzjoni soċjali, l-edukazzjoni, it-taħriġ u l-ħiliet. Il-kapital naturali huwa msaħħaħ b'azzjonijiet li għandhom l-għan li jżidu s-sehem tar-riżorsi naturali rinnovabbli, jipproteġu jew jirrestawraw l-ambjent, jew billi jtaffu/jadattaw għat-tibdil fil-klima. Ir-riformi għandhom ukoll jinqraw b'mod wiesa' bħala relatati ma' azzjonijiet jew proċessi li għandhom l-għan li jagħmlu titjib dejjiemi għall-funzjonament tas-swieq, l-istrutturi istituzzjonali, l-amministrazzjonijiet pubbliċi, jew il-politiki rilevanti, bħat-tranżizzjonijiet ekoloġiċi u diġitali. X'inhuma l-proġetti ewlenin ta' investiment u riforma li l-Kummissjoni qed tħeġġeġ lill-Istati Membri biex jipproponu? Il-Faċilità għall-Irkupru u r-Reżiljenza hija opportunità biex jinħolqu inizjattivi ewlenin Ewropej b'benefiċċji tanġibbli għall-ekonomija u ċ-ċittadini madwar l-UE. Dawn l-inizjattivi ewlenin għandhom jindirizzaw kwistjonijiet li huma komuni għall-Istati Membri kollha, jeħtieġu investimenti sinifikanti, joħolqu l-impjiegi u t-tkabbir u huma meħtieġa għat-tranżizzjoni doppja. Il-Kummissjoni għalhekk tħeġġeġ bil-qawwa lill-Istati Membri biex fil-pjanijiet tagħhom għall-irkupru u r-reżiljenza jinkludu l-investiment u r-riformi fl-oqsma li ġejjin: Il-ħlasijiet li jsiru taħt il-Faċilità għall-Irkupru u r-Reżiljenza kif se jkunu marbuta mal-progress fl-implimentazzjoni tal-investimenti u r-riformi? Il-progress lejn il-kisba ta' riforma jew investiment se jitkejjel permezz ta' miri u stadji importanti. L-istadji importanti u l-miri għandhom ikunu ċari, realistiċi, definiti sew, verifikabbli, u determinati direttament jew inkella influwenzati mill-politiki pubbliċi. Malli jitlestew l-istadji importanti u l-miri rilevanti miftiehma indikati fil-pjan għall-irkupru u r-reżiljenza tiegħu, l-Istat Membru se jippreżenta talba lill-Kummissjoni għal żborż ta' appoġġ finanzjarju. Il-Kummissjoni se tħejji valutazzjoni u titlob l-opinjoni tal-Kumitat Ekonomiku u Finanzjarju dwar it-twettiq sodisfaċenti tal-istadji importanti u l-miri rilevanti. F'ċirkostanzi eċċezzjonali fejn Stat Membru wieħed jew aktar iqis li hemm devjazzjonijiet serji mit-twettiq sodisfaċenti tal-istadji importanti u l-miri rilevanti ta' Stat Membru ieħor, huwa jista' jitlob li l-President tal-Kunsill Ewropew jirreferi l-kwistjoni lill-Kunsill Ewropew li jmiss. Il-Kummissjoni se tadotta d-deċiżjoni dwar l-iżborż skont il-“proċedura ta' eżami” tal-komitoloġija. Jekk l-Istat Membru ma jkunx implimenta b'mod sodisfaċenti l-istadji importanti u l-miri, il-Kummissjoni tissospendi l-kontribuzzjoni finanzjarja kollha jew parti minnha lil dak l-Istat Membru. L-Istati Membri meta se jibdew jirċievu żborżi taħt il-Faċilità għall-Irkupru u r-Reżiljenza? L-Istati Membri se jkunu jistgħu jissottomettu l-pjanijiet tagħhom b'mod uffiċjali wara li r-regolament jidħol fis-seħħ, li huwa mistenni li jkun mill-1 ta' Jannar 2021. Dan jeħtieġ li ċerti passi legali jitlestew, b'mod partikolari li l-att bażiku għall-Faċilità għall-Irkupru u r-Reżiljenza jiġi approvat, kif ukoll il-bażi legali biex il-Kummissjoni tkun tista' tissellef il-fondi mis-swieq. F'konformità mal-konklużjonijiet tal-Kunsill Ewropew, għandu jitħallas prefinanzjament ta' 10 % tal-kontribuzzjoni finanzjarja lil kull Stat Membru. Dan il-pagament jista' jsir mal-approvazzjoni tal-pjan permezz tad-deċiżjoni ta' implimentazzjoni tal-Kunsill u l-adozzjoni tal-impenn legali mill-Kummissjoni, li jfisser li l-fondi jistgħu jibdew jitħallsu diġà fl-ewwel nofs tal-2021. Il-Faċilità għall-Irkupru u r-Reżiljenza kif se tappoġġa t-tranżizzjoni ekoloġika? Fil-kuntest tal-Ewropa li tfittex li tikseb newtralità klimatika sal-2050, u żżid b'mod sinifikanti l-ambizzjoni tagħha ta' tnaqqis tal-emissjonijiet ta' gassijiet serra għall-2030, l-Istati Membri għandhom jikkunsidraw riformi u investimenti biex jappoġġaw it-tranżizzjoni klimatika bħala kwistjoni ta' prijorità. Għalhekk, il-pjanijiet nazzjonali kollha għall-irkupru u r-reżiljenza se jkollhom bżonn jiffokaw b'mod qawwi kemm fuq ir-riformi kif ukoll fuq l-investimenti li jappoġġaw it-tranżizzjoni klimatika. Biex jiġi segwit l-impenn tal-Kunsill Ewropew biex tinkiseb mira għall-integrazzjoni tal-azzjoni klimatika ta' 30 % kemm għall-qafas finanzjarju pluriennali kif ukoll għan-Next Generation EU, kull pjan ta' rkupru u reżiljenza se jkollu jinkludi minimu ta' 37 % tan-nefqa relatata mal-klima. Il-progress lejn objettivi ambjentali oħra huwa importanti wkoll, f'konformità mal-Patt Ekoloġiku Ewropew. Il-Kummissjoni tħeġġeġ lill-Istati Membri biex jipproponu inizjattivi ewlenin ta' investiment u riforma mmirati biex, pereżempju, jaċċelleraw l-iżvilupp u l-użu ta' sorsi rinnovabbli, itejbu l-effiċjenza fl-enerġija u fir-riżorsi tal-bini pubbliku u privat, u jaċċelleraw l-użu ta' trasport sostenibbli, aċċessibbli u intelliġenti. Ir-riformi u l-investimenti kollha inklużi fil-pjanijiet għall-irkupru u r-reżiljenza se jkollhom jirrispettaw il-prinċipju “tagħmilx ħsara”, li jfisser li m'għandhomx ikunu għad-detriment tal-objettivi klimatiċi u ambjentali. L-Istati Membri se jkollhom bżonn iqisu l-ħtieġa li jiżguraw tranżizzjoni ġusta u soċjalment ġusta, fl-oqsma kollha tal-politika ekoloġika. Dan ifisser, b'mod partikolari, li l-pjanijiet nazzjonali għall-irkupru u r-reżiljenza għandhom jiġu żviluppati f'koerenza sħiħa mal-Pjanijiet Territorjali ta' Tranżizzjoni Ġusta proposti skont il-Mekkaniżmu ta' Tranżizzjoni Ġusta. Il-valutazzjoni tal-Kummissjoni tal-Pjan Nazzjonali għall-Enerġija u l-Klima ta' kull Stat Membru li se tiġi ppreżentata f'Ottubru se tipprovdi gwida importanti għall-Istati Membri biex jiddependu fuqha waqt l-abbozzar tal-pjanijiet tagħhom. Il-Faċilità għall-Irkupru u r-Reżiljenza kif se tappoġġa t-tranżizzjoni diġitali? L-Istati Membri għandhom jiżguraw livell għoli ta' ambizzjoni meta jiddefinixxu r-riformi u l-investimenti li jippermettu t-tranżizzjoni diġitali bħala parti mill-pjanijiet għall-irkupru u r-reżiljenza tagħhom. Sabiex tiġi żgurata implimentazzjoni effettiva, il-Kummissjoni tipproponi li kull pjan għall-irkupru u r-reżiljenza għandu jinkludi livell minimu ta' 20 % tan-nefqa relatata mad-diġitali. Dan jinkludi, pereżempju, l-investiment fl-iskjerament tal-konnettività tal-5G u Gigabit, l-iżvilupp tal-ħiliet diġitali permezz ta' riformi tas-sistemi edukattivi u ż-żieda tad-disponibbiltà u l-effiċjenza tas-servizzi pubbliċi bl-użu ta' għodod diġitali ġodda. L-użu tal-fondi pprovduti se jinvolvi kontroll ex-post mill-Parlament Ewropew u mill-Qorti tal-Awdituri? Skrutinju demokratiku u sorveljanza tal-użu tajjeb tal-fondi huma essenzjali. L-użu tal-fondi se jkun soġġett għal rappurtar annwali mill-Kummissjoni lill-Parlament Ewropew u lill-Kunsill kif previst mir-regolament. Il-Qorti tal-Awdituri se jkollha l-possibbiltà li twettaq awditi dwar l-użu tal-ammonti. Għal Aktar Informazzjoni Stqarrija għall-istampa: Il-Kummissjoni tippreżenta l-passi li jmiss għal EUR 672.5 biljun Faċilità għall-Irkupru u r-Reżiljenza fl-Istrateġija Annwali għat-Tkabbir Sostenibbli (SATS) tal-2021 Komunikazzjoni: Strateġija Annwali għat-Tkabbir Sostenibbli tal-2012 Dokument ta' Ħidma tal-Persunal: Gwida lill-Istati Membri dwar il-pjanijiet għall-irkupru u r-reżiljenza Dokument ta' Ħidma tal-Persunal: Abbozz ta' mudell ta' pjanijiet għall-irkupru u r-reżiljenza Faċilità għall-Irkupru u r-Reżiljenza - Allokazzjoni tal-għotjiet Is-Semestru Ewropew